Met pres. Cyril Rampahosa se afkondiging van ’n nasionale noodtoestand en die gevolglike inperking vroeër vanjaar, het werksaamhede by Adene’s Flower Farm by Wolseley in die Breederiviervallei tot stilstand gekom. Die blomboer Adene Nieuwoudt het egter, soos dit ’n boer betaam, vinnig ’n plan gemaak om te verseker dat haar werkers besig bly.
Nieuwoudt sê sy is eintlik ’n kreatiewe persoon, terwyl haar blomboerdery intensiewe administrasie vereis. Sy span dus nog altyd graag kreatiwiteit as ’n uitlaatklep in. “Die afgelope jaar het ek begin om flatlays met my blomme te doen en foto’s daarvan te neem.”
Toe einde April aangekondig is dat almal wat hul huise verlaat ’n gesigmasker moet dra, het ’n vriendin haar aangeraai om haar blommotiewe in te span vir die maak van mooi gesigmaskers. “Ek het gedink dit is ’n uitstekende idee en die volgende oggend het ons maskers begin maak.”
Sy sê hulle is was baie gelukkig dat die nodige infrastruktuur vir die vervaardiging van die maskers reeds gereed was. “Ons het materiaal en patrone gemaak en kon dadelik aan die werk spring.”
Sy sê dié nuwe produk het haar in staat gestel om haar personeel aan die werk te hou sodat hulle steeds hul families kan onderhou, terwyl die blommeseisoen tot ’n einde gekom het en byeenkomste soos troues steeds nie mag plaasvind nie.
Sy glo die meeste mense moes weens die inperking hul besighede herontwerp en kyk waar hulle die vraag na of ’n behoefte aan ’n produk kan benut – veral as jy ’n nisproduk soos blomme verkoop. “As jy ’n produk lewer wat jy nie mag verkoop nie, soos die geval met blomme was, moet jy ’n plan maak om iets anders te doen anders gaan jou besigheid dit nie maak nie.”
Aanlyn platforms kan volgens haar veral goed werk vir boere wat ’n nisproduk verkoop. “As jy ’n produk verkoop wat in kleiner hoeveelhede verkoop kan word, moet jy beslis aanlyn verkope oorweeg. Kyk maar net na hoeveel besighede ’n inkomste kon verdien deur byvoorbeeld bokse vars groente en vrugte aanlyn te verkoop en by jou huis af te lewer.”
Ten spyte van die kwessies wat sy moes aanpak en die onsekerheid wat vir Suid-Afrika te midde van die Covid-19-pandemie voorlê, is sy steeds optimisties oor die toekoms. “Ek plant tans van 70% tot 80% van die blomme wat ek gewoonlik plant, omdat ek weet ons sal moontlik minder verkoop, maar verder gaan ek aan met my bedrywighede soos altyd.